Document ID: 32005D0580

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουλίου 2005
για την απαγόρευση της διάθεσης στην αγορά της βηταΐνης ως νέου τροφίμου ή νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2005) 2770]
(Τα κείμενα στη φινλανδική και τη σουηδική γλώσσα είναι τα μόνα αυθεντικά)
(2005/580/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 24 Ιανουαρίου 2003 η Finnfeeds Finland Ltd υπέβαλε αίτηση στις αρμόδιες αρχές της Φινλανδίας για τη διάθεση στην αγορά της βηταΐνης ως νέου τροφίμου ή νέου συστατικού τροφίμων.
(2)
Στις 3 Ιουλίου 2003 οι αρμόδιες αρχές της Φινλανδίας εξέδωσαν την αρχική τους έκθεση αξιολόγησης.
(3)
Στην αρχική τους έκθεση αξιολόγησης, οι αρμόδιες αρχές της Φινλανδίας κατέληξαν στο συμπέρασμα ότι η βηταΐνη μπορεί να διατεθεί στην αγορά.
(4)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 18 Αυγούστου 2003.
(5)
Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία της βηταΐνης σύμφωνα με τη διάταξη αυτή.
(6)
Η Ευρωπαϊκή Αρχή για την Ασφάλεια των Τροφίμων, στη γνώμη που εξέδωσε στις 22 Φεβρουαρίου 2005 σχετικά με μια αίτηση χρήσης της βηταΐνης ως νέου τροφίμου στην ΕΕ (2), κατέληξε στο συμπέρασμα ότι δεν έχει αποδειχθεί ότι η βηταΐνη είναι ασφαλής για τη χρήση για την οποία προορίζεται, όπως προτείνεται από τον αιτούντα.
(7)
Εφόσον δεν έχει αποδειχθεί ότι το εν λόγω προϊόν πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97, το προϊόν αυτό δεν πρέπει να διατεθεί στην αγορά της Κοινότητας.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η βηταΐνη δεν μπορεί να διατεθεί στην αγορά της Κοινότητας ως τρόφιμο ή συστατικό τροφίμων.
Άρθρο 2
Η παρούσα απόφαση απευθύνεται στην Finnfeeds Finland Ltd, Sokeritehtaantie 20, FI-02460 Kantvik, Finland.
Βρυξέλλες, 25 Ιουλίου 2005.

Labels: 0
3
17